Document ID: 32010L0047

DIREKTIVA KOMISIJE 2010/47/EU
z dne 5. julija 2010
o prilagoditvi Direktive 2000/30/ES Evropskega parlamenta in Sveta o cestnem pregledu tehnične brezhibnosti gospodarskih vozil, ki vozijo v Skupnosti, tehničnemu napredku
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2000/30/ES Evropskega parlamenta in Sveta z dne 6. junija 2000 o cestnem pregledu tehnične brezhibnosti gospodarskih vozil, ki vozijo v Skupnosti (1), in zlasti prvega odstavka člena 8 Direktive,
ob upoštevanju naslednjega:
(1)
V interesu cestne varnosti, varstva okolja in pravične konkurence je pomembno zagotoviti pravilno vzdrževanje in pregled v prometu uporabljanih gospodarskih vozil, da se vzdržuje njihovo varno delovanje v prometu med vožnjo v Evropski uniji.
(2)
Standardi in postopki, določeni v Direktivi 2000/30/ES, bi se morali prilagoditi v skladu s tehničnim napredkom, kar bo imelo za posledico izboljšanje cestnih pregledov tehnične brezhibnosti vozil v Evropski uniji.
(3)
Da bi bili stroški in zamude voznikov in operaterjev kar najmanjši, pregledi ne bi smeli trajati dlje, kot je smiselno.
(4)
Za zagotovitev korelacije med rezultati pregledov, pomanjkljivostmi in posebnimi značilnostmi vsakega pregledanega vozila bi bilo treba izdati podrobnejše standardizirano poročilo o pregledu iz člena 5(1).
(5)
Tehnične zahteve se med kategorijami vozil razlikujejo, kakor opredeljuje zakonodaja o homologaciji (2). Poročilo o pregledu bi se moralo ustrezno spremeniti, da bi odražalo te kategorije vozil.
(6)
Za povečanje zanesljivosti identifikacije vozila bi moralo poročilo o pregledu razen registrske številke vozila vsebovati tudi identifikacijsko številko vozila (Vehicle Identification Number - VIN).
(7)
Za lažje zapisovanje ugotovljenih pomanjkljivosti, ki ga opravijo inšpektorji, bi moralo poročilo o pregledu na hrbtni strani vsebovati popoln seznam postavk.
(8)
Za nadaljnje izboljšanje cestnih pregledov tehnične brezhibnosti vozil v luči tehničnega napredka bi bilo treba uvesti postopke za pregled v zvezi z vsako postavko, navedeno v Prilogi II.
(9)
Poleg postavk v zvezi z varnostjo, zaščito in varstvom okolja mora pregled zajeti tudi identifikacijo vozila, da se zagotovi uporaba pravih pregledov in standardov, kar omogoča zapisovanje rezultatov pregledov in uveljavljanje drugih zakonskih zahtev.
(10)
Ukrepi, predvideni s to direktivo, so v skladu z mnenjem Odbora za prilagajanje Direktive o tehničnih pregledih motornih vozil in njihovih priklopnikov tehničnemu napredku, ki je bil ustanovljen s členom 7 Direktive 2009/40/ES -
SPREJELA NASLEDNJO DIREKTIVO:
Člen 1
Priloga I in Priloga II k Direktivi 2000/30/ES se spremenita v skladu s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 2012. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 5. julija 2010

Labels: 8